1Untu’ pamimping kor. Mazmurna Daud, atanna PUWANGNGE. Napuwélongengngi PUWANGNGE wettunna Daud rileppessang polé ri Saul sibawa polé risining balinna. (18-2) Upojiki, oh PUWANG, Iko ritu awatangekku.
2(18-3) Padai PUWANGNGE bénténg mawatangngé onrokku mallinrung. Padai Allataalaku bulu batué onrokku maccinaung. Padai kaliyawoé tongkoka, sibawa jagaika kuwammengngi utuli amang.
3(18-4) Mangobbika lao ri PUWANG iya sipato’é ripoji, iya paleppe’ékka polé risining balikku.
4(18-5) Riyattulilingika ri bahaya amaténgngé sibawa nalle lémpe abinasangngé.
5(18-6) Nattulilingika bahaya amaténgngé, jebba amaténgngé engkai ri yoloku.
6(18-7) Ri laleng aperisekku mangobbika lao ri PUWANGNGE, Goraka lao ri Allataalaku méllau pattulung. Polé ri Bola-Na Naéngkalingai saddakku sibawa jampangiwi pangobbiku.
7(18-8) Nainappa taggoccang linoé sibawa ténré, goyang sining pabborina bulué sibawa ténré nasaba caina Allataala.
8(18-9) Mapporo’ rumpué polé ri sebbo inge’-Na, api sibawa bara massu polé ri bawa-Na.
9(18-10) Napuwé’i langié, nainappa nonno sibawa ellung mapettang ri yawana ajé-Na.
10(18-11) Luttui sibawa tonangi kérub; sajéi ri yasé’-Na pannina angingngé.
11(18-12) Natongkoi Aléna sibawa pettang; ellung malilling iya makkompe’é mattulilingiwi Aléna.
12(18-13) Polé ri billa’é ri yolo-Na, massui ellungngé, bosi ése’é sibawa apié.
13(18-14) Nainappa magguttu PUWANGNGE polé ri bitaraé; napparéngkalingangngi saddan-Na Iya Pommatanré.
14(18-15) Nattémbakengngi sining pana-Na sibawa patassiya-siyai balié; Nassarampakengngi billa’é makkolik-koling, naébbui mennang lari.
15(18-16) Tattimpa borina tasi’é sibawa tabbukka pallanggana linoé wettunna PUWANGNGE nagera’ balin-Na sibawa macai.
16(18-17) Polé ri yasé naloro’i liman-Na PUWANGNGE; Nakkatennikka sibawa Nagettekka polé ri uwai iya maliyungngé.
17(18-18) Napassalama’ka polé ri bali iya poré sibawa polé risining tau iya céccéékka, nasaba mawatang senna’i mennang untu’ aléku.
18(18-19) Nagasaka mennang wettukku nakenna abala, iyakiya PUWANGNGE mancaji pattulukku.
19(18-20) Naleppessakka polé ri bahayaé nanapassalama’ka nasaba Naélorika.
20(18-21) Nawale’i PUWANGNGE pangkaukekku iya tongengngé; Nabarakkakika nasaba dé’ upasala.
21(18-22) Uturusiwi paréntana PUWANGNGE sibawa dé’ ugiling polé ri Allataalaku.
22(18-23) Sininna hukkun-Na upuriyatiwi, parénta-parénta-Na dé’ uwallupaiwi.
23(18-24) Naisseng makkedaé dé’ cellaku sibawa pabélaiwi alé polé ri asalangngé.
24(18-25) Nanawale’i PUWANGNGE pangkaukekku iya tongengngé saba’ naissengngi dé’ upasala.
25(18-26) PUWANG, matinulu-Ko lao ri tau iya matinulué sibawa makessingngi lao ri tau iya makessingngé.
26(18-27) Lao ri tau iya mapaccingngé Mupannessai Alému mapaccing, iyakiya tau iya majaé Mumusui.
27(18-28) Mupassalama’i tau iya mariyawa atié, iyakiya tau iya matempoé Napatunru’i.
28(18-29) Mupalluwa’i pajjennangekku; natajangiwi PUWANG Allataalaku pettakku.
29(18-30) Mupéwatangika untu’ paccappui balié; nasibawang bantuwanna Allataalaku uleppoi attahanangenna mennang.
30(18-31) Sukku pangkaukenna Allataala weddingngi riyatepperi jancinna PUWANGNGE. Pada-padai kaliyawoé lao ri sininna iya mallinrungngé ri Aléna.
31(18-32) Saba’ banna PUWANGNGE ritu Allataala; Allataala bawang pangéwaingetta.
32(18-33) Aléna ritu Allataala iya péwatangiyékka sibawa mébbui lalekku amang.
33(18-34) Napéwatangiwi ajéku pada-pada ajé jongaé, sibawa jagaiwi asalamakekku ri bulué.
34(18-35) Nalatika untu’ mammusu, angkanna uwulléi paggettengngi pana iya kaminang mawatangngé.
35(18-36) PUWANG, Mulinrungika sibawa passalama’ka, nenniya tula’ka sibawa akuwasam-Mu; mancajika tassebbo nasaba tindakam-Mu.
36(18-37) Muwonrowakka kuwammengngi dé’ naritawakka, sibawa dé’ naengka umabuwang.
37(18-38) Ulellungngi balikku sibawa ucaui mennang, nenniya pémmali soro narapi mennang cappu.
38(18-39) Uwabbantingeng mennang angkanna dé’na naulléi moto’na, rebbai mennang dé’ pakkullénna ri yolona ajéku.
39(18-40) Muwérékka awatangeng untu’ mammusu, sibawa apakalang lao risining balikku.
40(18-41) Muwébbui balikku lari polé ri iyya; sining tau iya céccéékka upaccappui.
41(18-42) Gorai mennang, iyakiya dé’gaga mattulung, mangobbii mennang lao ri PUWANGNGE, iyakiya dé’ Nappébali.
42(18-43) Ureppo’i mennang pada-pada awu iya tassiyampoé, sibawa useringngi pada-pada bungkaé ri lalengngé.
43(18-44) Mupaleppe’ka polé ri appang iya madorakaé, Namupancajika panguwasana bangsa-bangsaé; bangsa iya dé’é uwissengngi mancajiwi atakku.
44(18-45) Sining tau laingngé tunru’i lao ri iyya sibawa mapato rékko naéngkalingai paréntaku.
45(18-46) Teddénni abaraningenna mennang; ténréi mennang sibawa massu polé ri bénténna.
46(18-47) Tuwoi PUWANGNGE! Ripojiwi pangéwaingekku! Pakarajai aloppongenna Allataala pappassalama’ku!
47(18-48) Nawérékka apakalang lao ri balikku; Napatunru’i bangsa-bangsaé ri yoloku,
48(18-49) Napassalama’ka polé risining balikku. PUWANG, Muwérékka apakalang lao ri balikku, Mulinrungika polé risining tau mabecco’é.
49(18-50) Naupakaraja-Ko ri yelle’na bangsa-bangsaé, sibawa upuwélongek-Ko pappoji-pojiyang.
50(18-51) Allataala mpéréngngi apakalang battowa lao ri arun-Na, tette’i namaséi tau napilé-Na, iyanaritu Daud sibawa wija-wijanna untu’ mannennungeng.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn